钦定古今图书集成/明伦汇编/皇极典/第239卷 > 《仁宗飞白书序》文同
## 钦定古今图书集成/明伦汇编/皇极典/第239卷 > 《仁宗飞白书序》文同

《仁宗皇帝飞白书》，乃圣人不可穷之大艺，而无所拟
之绝学者也。“法传之于天，义授之于神，渊情睿思，下
寓豪墨，挥洒变动，函负藏蓄，齐阴阳之功，合造化之
巧，宜乎世人莫得窥其至精极妙之端涯者已。若夫
皇居奥瑑，贵室珍列，有容摹肖，时亦飘堕。其能于此
以幸而获之者，自将别为秘袠，尽略他玩，流畀后嗣，
传于无极，而况密繇严从，躬被宠锡，将宜何如以奉
其休荣者哉！”嘉祐七年冬十二月戊申，帝召侍臣二
十有八人观书于龙图天章阁，又幸宝文阁。是日上
亲御宝跗，纵写华楮貂珰，递荐簪笏，环视。云飞雾散
之状，龙蟠凤矫之势，震耸惊眩，流动众目。既而遂命
以书分赐左右太子宾客。掌公禹锡时预此集，乃蒙
帝子之殊渥焉。怀归有光，展对犹湿。观其点分玺角，
下压秦宝；画立圭植，高掩周瑞。仰惟祥符之书，《氏阳》
之诏，始可相与配其瑰丽而并其崇严者欤。熙宁五
年十月，其孙文纪为陵州贵平县令，袭衍复椟，载以
临治。愿将刊镂布示于远，谋奉坚琰，留寘佛庙，见求
短引，以著其下。懿哉！侈君之赐，扬祖之美，乃《文纪》为
人子之道于是乎至矣，故为题此。初八日谨序。